b'\n_START_ARTICLE_\nAlmindelig bromb\xc3\xa6r\n_START_SECTION_\nBeskrivelse\n_START_PARAGRAPH_\nBromb\xc3\xa6r er en l\xc3\xb8vf\xc3\xa6ldende eller vintergr\xc3\xb8n busk med lange, rankende skud. Alle skud b\xc3\xa6rer masser af kraftige torne. \xc3\x85rsskuddene er over 5 mm tykke. Barken er f\xc3\xb8rst gr\xc3\xb8n og glat, senere brun og furet. Knopperne er spredte, lysegr\xc3\xb8nne og lasede._NEWLINE_Bladene er trekoblede til femfingrede med smalle akselblade. Sm\xc3\xa5bladene er \xc3\xa6gformede med savtakket rand. Oversiden er m\xc3\xb8rkegr\xc3\xb8n, mens undersiden er gr\xc3\xa5hvid med sm\xc3\xa5 torne p\xc3\xa5 ribberne. Blomsterne er lyser\xc3\xb8de og sidder samlet i halvsk\xc3\xa6rme. Hver frugt best\xc3\xa5r af mange, sm\xc3\xa5 stenfrugter. Fr\xc3\xb8ene modner kun godt i varme, t\xc3\xb8rre efter\xc3\xa5r og p\xc3\xa5 egnede sorter. Bromb\xc3\xa6rs\xc3\xa6sonen str\xc3\xa6kker sig fra august til oktober._NEWLINE_Rodnettet ligger h\xc3\xb8jt i jorden. Det best\xc3\xa5r af vandret krybende hovedr\xc3\xb8dder med fine tr\xc3\xa6vler\xc3\xb8dder p\xc3\xa5. Ved nedfrysning eller h\xc3\xa5rd besk\xc3\xa6ring ses mange rodskud. De lange ranker sl\xc3\xa5r rod fra spidsen, hvis de f\xc3\xa5r jordkontakt._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 3 \xc3\x97 3 m (50 \xc3\x97 50\xc2\xa0cm/\xc3\xa5r). De enkelte ranker kan dog blive op til 6 meter lange.\n_START_SECTION_\nAnvendelse\n_START_PARAGRAPH_\nDe vintergr\xc3\xb8nne blade er en vigtig f\xc3\xb8de for hjortene. I oldtiden blev b\xc3\xa6rrene brugt som l\xc3\xa6gemiddel imod diarr\xc3\xa9 og bylder, hvilket kan skyldes det h\xc3\xb8je indhold af garvesyre._NEWLINE_De syrligt-s\xc3\xb8de b\xc3\xa6r smager dejligt, som de er ogs\xc3\xa5 velegnede i desserter og til bagv\xc3\xa6rk og syltebrug (se Bromb\xc3\xa6r (frugt)).'